Yleisestä asumistuesta poistettiin muutama vuosi sitten enimmäisneliövuokra ja joukko muita määräyksiä ja korvattiin ne vuokrakatolla. Olin ajamassa itsekin tätä muutosta. Minulla oli ajatuksena, että on ihmisen oma asia, haluaako asua pienessä asunnossa hyvällä paikalla vai suuremmassa asunnossa vähän syrjemmällä.

Suurimmat sallittavat kokonaisvuokrat ovat niin matalia, ettei sillä rahalla saa minkäänlaista asuntoa Helsingistä. Niinpä asumistuki ei yllytä asumaan liian kalliisti, sillä asumismenot eivät ainakaan yksinäisillä ihmisillä riipu asumismenoista lainkaan – jos siis asuu vuokralla.

Nyt on valtava pula yksiöistä, joiden neliövuokrat ovat nousseet aivan kohtuuttomasti. Ministeri Tiilikainen esittää nyt maksimineliövuokrien palauttamista. Helsingissä korkein korvattava neliövuokra olisi 20 €/m2. Tosin uutisessa sanottiin alle 20 €/m2, mutta oletan tällä tarkoitettavan maksimissaan 20 €/m2. sumistukea leikataan, ellei asunto ole riittävän tilava. Tämän jälkeen asumistuki yllyttää asumaan riittävän isossa asunnossa. Ellei asunto ole riittävän suuri, asumistukea leikataan.

Saadakseen hyväkseen maksimaalisen asumistuen, olisi siis asuttava riittävän isossa asunnossa. Seuraavassa taulukossa on perheen koko, maksimivuokra ja tähän tarvittava asunnon vähimmäiskoko Helsingissä.

Henkilöitä maks. vuokra Minimikoko

1 henki 508 € /kk 26 m2

2 henkeä 735 €/kk 37 m2

3 henkeä 937 €/kk 47 m2

4 henkeä 1095€/kk 55 m2

Tiilikaisen ehdotus ei johda siihen, mihin hän tähtää, koska pienten asuntojen ylikysynnän varsinainen aiheuttaja, toimeentulotuki, jää ennalleen. Tiilikainen häätää pienipalkkaiset kantakaupungin yksiöistä lähiöiden kaksioihin ja vapauttaa yksiöt työttömille toimeentulotuen saajille.

Noudatettu asuntopolitiikka on tähänkin asti toiminut niin, että se on vaikeuttanut niiden pienipalkkaisten asiaa, jotka eivät onnistu pääsemään Ara-asuntoihin. Heitä asuntopula häätää kehyskuntiin. Tiilikaisen uudistus veisi lisää tähän suuntaan.

Toki emme vielä tiedä, mitä Kela aikoo tehdä toimeentulotuelle. Sekin on vielä ratkaisematta, miten asunnon koko määräytyy HOAS:n soluasunnoissa. Jos vain se yksityiskäytössä oleva huone lasketaan mukaan, voivat neliövuokrat nousta yli Tiilikaisen asettaman rajan. Ei ole järkeä pakottaa opiskelijoita pois soluasunnoista.

Ongelma, jota Tiilikainen on yrittää ratkaista, on kyllä olemassa, mutta tämä ei pelitä. Asumiseen liittyvät tuet pitäisi ottaa kokonaistarkasteluun, jossa mukana olisi Ara-asuntojen käytännöt tulorajoineen ja mahdollisesti tulosidonnaisine vuokrineen, toimeentulotuen myöntämisperusteet ja asumistuki ja asumistuessa edelleen palkansaajien etuoikeutettu tulo. Niitä ei voi käsitellä irrallaan toisistaan.

Tärkeintä tietysti on rakentaa lisää asuntoja, paljon ja nopeasti.